
Ang lahat ng pagpupuri ay sa Allah lamang, ang 
Panginoon ng sanlibutan. 

Inihanda ang lathalaing ito upang ibigay ang 
pangunahing mensahe ng Islam lalong-lalo na sa 
mga di-Muslim na may maling haka-haka o 
impormasyon tungkol dito na sadyang lihis sa 
tunay na kahulugan o diwa ng Islam. 

Tanggapin nawa ng Allah ang pagsisikap na ito na 
isinagawa bilang matapat na paglilingkod sa 
Kanya. 

Taus-pusong pasasalamat sa lahat ng mga kapatid 
sa Islam na naghikayat sa akin upang ihanda ang 
lathalaing ito, at gayundin sa mga tumulong sa 
pagsasaayos ng nilalaman nito. Sumakanila nawa 
ang pagpapala ng Allah. 

Maraming salamat at nawa’y patnubayan tayo ng 
Allah sa tamang landas tungo sa Kanyang Paraiso. 

Omar R.S. Penalber 
ISCAG - Philippines 
January 1994 

Sa Ngalan ng Allah , Ang Mapagpala, 
Ang Mahabagin 


Sa kabila ng patuioy na paninira at panunuligsa ng 
Kanluran at mga bansang kanilang naimpluwen- 
siya, sadyang kapuna-puna na marami pa ring tao 
sa buong daigdig ang pumapasok sa pananampala- 
tayang Isiam. Sinuman ang matapat na nagha- 
hanap ng katotohanan at nagnanais na matamo ang 
kapayapaan ay tiyak na matatagpuan lamang niya 
ito sa Islam. Siya ay malayang yumakap sa Islam 
maging ano man ang kanyang lahi, kulay o 
katayuan sa buhay. 

Inaanyayahan ko ang lahat na maging matapat sa 
sarili sa paghahanap ng katotohanan. Ang talino at 
kaisipan na ipinagkaloob ng Dakilang Lumikha ay 
nararapat lamang na unang pairalin kaysa sa bugso 
ng damdamin. Ang paggamit lamang ng emosyon 
ay nagsisilbing balakid sa paghahanap ng tamang 
landas. 

Ang bawa't pananampatalaya ay nag-aangkin ng 

kaligtasan at katotohanan. Nguni’t ang pag-aang- 
king ito ay dapat lamang magkaroon ng tunay at 
sapat na batayan. Ang tamang pangangatuwiran na 
may mapananaligang batayan ay kailangan upang 
malaman at matiyak ang katotohanan. 

Narito ang ilang katawagang pang-Islam bilang 
pangunahing impormasyon na dapat malaman: 

AiMO ANG. ISLAM2 

Ang Islam ay hindi hinango so pangalan ng tao, 
pook, tribo o ano mang bagay na nilikha ng Diyos. 
Ito ay kaiba sa ibang relihiyon sapagka't ang 
kanilang pangalan ay hinango sa mga nilikhang 
bagay. Halimbawa: Ang Kristiyanismo ay hinango 
sa katagang Kristo; Budhismo sa pangalan ni 
Gautama Buddha; Hinduismo sa tribo ng Indes 
Valley sa India; at Judaismo sa tribo ng Juda. 

Ang Islam ay isang katagang Arabik na hinango sa 
salitang ugat na " Salaam " na nangangahulugan ng 
Kapayapaan. Ito ay nangangahulugan din ng 

Pagsunod , Pagsuko at Pagtalima sa kalooban ng 
Tunay na Diyos. Ang tunay na kapayapaan ay nasa 
puso, isip at kaluluwa na nagdudulot ng kapaya- 
paan sa kapaligiran at lipunan. Ang kapayapaan 
ay hindi kailanman matatamo sa antas ng 
karunungan, kayamanan o katanyagan. Bagkus ito 
ay matatamo lamang sa pamamagitan ng ganap at 
tapat na Pagsunod, Pagsuko at Pagtalima sa 
kalooban ng Nag-iisang Tunay na Diyos ( Allah) - 
ang likas na pananampalatayang ibinigay Niya sa 
sandaigdigan. 

SINO ANC ALLAHl 

Ang Allah ay ang tunay at tanging Tagapaglikha. 
Wala Siyang anak at hindi rin Siya ipinanganak. 
Siya ay walang katulad. Ang Allah ay hindi 
lamang Diyos ng isang tribo o pangkat ng tao, 
bagkus Siya ang Tunay na Panginoon ng lahat. 
Kaya’t Siya lamang ang karapat-dapat sambahin at 
wala ng iba pa. Siya ang nagpadala ng mga Sugo 
upang turuan ang tao sa pagsamba lamang sa 
Kanya. Ang ilan sa kanila ay sina: Propeta Noah, 

Abraham, Moses, Hesus, Muhammad*. 


Pinananatili ng mga Muslim na tawagin Siya sa 
pangalang Allah, sapagka't Siya mismo ang 
nagbigay ng Kanyang pangalan sa pamamagitan ng 
kapahayagan o rebelasyon na Kanyang ipinadala sa 
mga piling Propeta. 

Ating mababasa sa Banal na Qur'an (20:14): 

"Katotohanan! Ako ang Allah! Walang 
ibang Diyos liban sa Akin, kaya't sambahin 
Ako at mag-alay ng palagiang pagdarasal 
bilang pag-alaala sa Akin" 

Ang Allah ang tanging Tagapaglikha ng lahat ng 
bagay na ating nakikita at hindi nakikita. 

Ayon sa Banal na Qur'an (32:4) - 

"Ang Allah ay (Siyang) lumikha ng mga 
kalangitan at ng kalupaan at ng lahat ng 
nasa pagitan nito ." 

sino ANG MLISLIM2 


Marami ang nag-aakala na ang Muslim ay isang 
taong isiniiang mula sa mga magulang na Muslim, 
o di kaya, isang taong isinilang sa bansang 
Muslim. Ang lahi, kulay, tribo, angkan, o 
pangalan ay hindi mga batayan upang ang isang 
tao ay matawag na Muslim. 

Ang Muslim ay ang nilikha ng Allah na 
Sumusunod, Sumusuko at Tumatalima sa Kanyang 
mga kautusan. Sa katunayan, hindi lamang tao 
ang matatawag na Muslim. Maging ang lahat na 
nilikha ng Allah bukod pa sa tao (katulad ng mga 
bituin sa kalangitan, ang araw at ang hangin) ay 
maituturing na Muslim, sapagka't silang lahat ay 
mga nilikha na sumusunod sa likas na batas na 
inilagay ng Allah sa kalikasan. 

Isang kamatian at hindi kailanman matatanggap ng 
mga Muslim na tawagin silang mga "Muham- 
madan", sapagka’t ito ay nagbibigay kahulugan ng 

pagsamba kay Propeta Muhammad^. Ang Islam 
ay hindi kailamhan nagtuturo ng pagsamba sa 
Propeta o anumang nilikha lamang ng Allah. 
Bagkus, ito ay naghihikayat sa tao na sumamba 
lamang sa tangi at nag-iisang Allah, at nagbabawal 
sa anumang uri ng pagsamba na iniuukol sa 
nilikha. 

SINO SI MUHAMMAD? 

Si Muhammad^ ay isinilang sa lungsod ng 
Makkah (o Baeea sa Bibliya) isang kilalang 
lungsod ng Saudi Arabia sa kasalukuyan. Siya ay 
isang tao na pinili ng Allah bilang huwaran ng 
sangkatauhan. Siya ang panghuling Sugo at 
Propeta ng Allah at ang kanyang mensahe ay para 
sa lahat ng tao. 

Ang pagitan nina Propeta Muhammad^ at ni 
Propeta Hesus ay humigit kumulang 570 taon. Sa 
katunayan, si Propeta Hesus at si Propeta 
Muhammad^ ay iisa ang pinagmulan. Ito ay si 
Propeta Abraham ang tinaguriang - Ama ng Mana- 

nampalataya. Si Propeta Hesus ay nanggaling sa 
lahi ni Propeta Isaae at si Propeta Muhammad ® 
naman ay sa lahi ni Propeta Ismael. 

Si Propeta Muhammad^ ay hindi marunong 
sumulat at bumasa. Siya ay kilala bilang isang 
mabait at mapagkatiwalaang tao sa kanyang pook 
sa Makkah. Kaya naman siya ay tinaguriang - "A1 
Amin" Ang Mapagkakatiwalaan. 

Noong siya ay apatnapung taong gulang, siya ay 
hinirang ng Allah bilang panghuling Propeta. At 
dito rin nagsimulang ipahayag sa kanya ang huling 
kapahayagan o rebelasyon ng Allah - ang Banal na 
Qur'an. Si Propeta Muhammad^ ay namatay sa 
gulang na animnapu't-tatlo. Siya ay inilibing sa 
Madina, na ngayon ay isang lungsod ng Saudi 
Arabia. 

ANO A NG BANA I, N A QUR A N? 

Ang Banal na Qur'an ay ang panghuling 
kapahayagan ng Allah. Ito ay tunay na salita ng 


7 


Allah na napanatili sa kanyang orihinal na anyo. 

Ang Banal na Qur'an ay ipinahayag kay Propeta 
Muhammad® sa pamamagitan ni Anghel Gabriel 
sa loob ng dalawampu't-tatlong taon. Ito ang 
saligan o batayan ng pananampalatayang Islam. 
Ang kapahayagang ito ay siyang binibigkas ng 
mga Muslim sa tuwing nagdarasal ng limang beses 
sa maghapon. Ang Banal na Qur'an ay ipinahayag 
ng Allah bilang gabay sa sangkatauhan. 

Sa katunayan, maraming Muslim ang nasasaulo 
ang buong Banal na Qur’an. Ito ay isang patunay 
na ang Banal na Qur’an ay hindi maaaring baguhin 
magpakailanman at isang tanda na ito ay pinanga- 
ngalagaan ng Allah laban sa anumang pagbabago. 

Ayon sa Banal na Qur'an (15:9): 

"Katotohanan, Aming ipinadala ang 
Kapahayagan; at katiyakang panganga- 
lagaan Namin ito (sa anumang pagba- 
bago )." 

PANINIWAI.A Nr. MGA MLISLIM 


Ang Muslim ay may matapat at buong pusong 
paniniwala sa mga sumusunod: 

1. Paniniwala sa Kaisahan ng Allah at ang 
Pagsamba Lamang sa Kanya. 

Ang Muslim ay naniniwala lamang sa nag- 
iisang Allah. Siya lamang ang karapat-dapat 
sambahin sapagka't Siya ang nagkaloob ng 
buhay sa lahat. Ang tunay na paniniwala sa 
kaisahan ng Allah ay ang pagsaksi ng taus 
sa puso na Siya ay nag-iisa sa Kanyang 
pagka-Diyos. Siya ay walang anak, ama o 
ina. Hindi Siya maaaring ihambing kaninu- 
man o sa anumang Kanyang nilikha. 

Ayon sa Banal na Qur'an (112:3-4) : 

". Hindi Siya nagkaanak at hindi 

Siya ipinanganak, at Siya ay walang 
katulad." 

Ang Allah - Ang Maawain at Ang Maha- 
bagin ay nagpapatawad sa lahat ng kasala- 
nan na Kanyang naisin. Subali't ang kasala- 
nang hindi Niya mapapatawad ay ang pag- 
bibigay katambal sa Kanyang pagka-Diyos 
at ang pagsamba sa iba maliban sa Kanya. 

Kapag ang tao ay namatay sa isang 
kalagayan na siya ay sumasamba sa iba o 
nagbibigay katambal sa pagka-Panginoon ng 
Allah, isinara na niya ang kanyang tadhana 
sa Paraiso. Subali't habang siya ay nabu- 
buhay, mayroon siyang pagkakataong 
bumalik sa likas na pagsamba sa Dakilang 
Lumikha. Ang Allah ay laging nagpa- 
patawad sa kaninumang matapat na nagsi- 
sisi. 

Ayon sa Banal na Qur'an (4:48) - 

"Katotohanan, hindi patatawarin ng 

Allah ang pagbibigay katambal ng 

pagsamba sa Kanya, nguni't 

pinatatawad Niya ang lahat maliban 

dito sa kaninumang Kanyang nais 
» 


Ang Islam ay naghihikayat sa tao na kila- 
lanin ng tapat ang Lumikha na nagkaloob 
ng buhay sa kanya. Kaya't ang Allah 
lamang ang dapat sambahin at wala ng iba 
pa. 

2. Paniniwala sa mga Orihinal na Kasulatan. 

Ang Muslim ay naniniwala sa lahat ng mga 
orihinal na kasulatan na ipinadala ng Allah 
sa Kanyang mga Propeta. Ang mga 
kasulatang nababanggit sa Banal na Qur'an 
ay ang mga sumusunod: 

a) "Suhuf" (Kalatas) na ipinahayag kay 
Propeta Abraham. 

b) "Tawrat" (Torah) na ipinahayag kay 

Propeta Moses. 


c) "Zabur" (Psalmo) na ipinahayag kay 
Propeta David. 

d) "Injeel" (Ebanghelyo) na ipinahayag 
kay Propeta Hesus. 

e) ”Qur'an" na ipinahayag kay Propeta 
Muhammad^. 

Ang mga orihinal na kapahayagang nabang- 
git ay pinaniniwalaan ng mga Muslim sa- 
pagka't iisa lamang ang kanilang pinag- 
mulan - ang Allah. 

Nguni't sa kasalukuyan, tanging ang Banal 
na Qur'an ang nalalabing kapahayagan na 
nananatili sa orihinal na anyo. Ito ay nagsi- 
silbing pagpapatotoo sa mga naunang aklat 
na ipinahayag sa mga naunang Propeta. 

3. Paniniwala sa mga Anghel. 

Ang Muslim ay matapat na naniniwala sa 
mga Anghel. 

Ang mga Anghel ay nilikha ng Allah mula 
sa liwanag samantalang ang tao ay nilikha 
mula sa alabok. Bawa't tao ay may 
dalawang Anghel na nagbabantay at 
nagtatala sa lahat ng kanyang ginagawa - 
mabuti man o masama. Ang talaang ito ay 
tinatawag na Talaan ng Gawa. Ito ang 
ihaharap sa tao sa Araw ng Paghuhukom. 
Kung matimbang ang kanyang mabubuting 
gawa, siya ay mapupunta sa Paraiso. 
Nguni't kung higit na matimbang ang 
kanyang masasamang gawa, siya ay 
mapupunta sa Impiyemo. 

Kung tutuusin, ang pagkakalikha sa tao ay 
higit kaysa Anghel sa dahilang ang tao ay 
nilikha ng Allah ng may kalayaan - ang 
sumunod o sumuway. Nguni't ang mga 

Anghel ay nilikha ng Allah na walang 
layang pumili. Sila ay laging tumatalima at 
walang kalayaang sumuway. Tanging ang 
ipinag-uutos lamang ng Allah ang kanilang 
ginagawa. 

4. Paniniwala sa mga Propeta. 

Mahigpit na ipinag-uutos sa mga Muslim 
ang maniwala sa lahat ng Propeta. Hindi 
siya matatawag na Muslim kung itinatakwil 
niya ang isa man sa mga Propeta. 

Ang ilan sa mga Propetang ito ay sina: 

Noah, Abraham, Ismael, Isaae, 
Jacob, David, Solomon, Joseph, 
Moises, Aaron, Juan Bautista, Hesus 
at si Muhammad®'. 

Ang paniniwala sa kanila ay pantay at 
walang pagtatangi. Kailangang mahalin at 
igalang silang lahat sapagka't sila ay isinugo 

ng Nag-iisang Tagapaglikha - ang Allah. 
Magkagayunman, ni isa sa kanila ay hindi 
dapat sambahin. Sa katunayan, walang sinu- 
mang Propeta ang nagturo na siya mismo 
ay dapat sambahin. Ang Iahat ng Propeta 
ay Muslim sapagka't sila, noong kani- 
kanilang panahon, ay sumusunod, 
sumusuko at tumatalima sa Iisang Allah - 
Ang Tagapaglikha. Ang kanilang 
pangunahing turo o aral ay ang pagsamba, 
pagsuko at pagtalima sa Allah. Ang 
pamamaraan ng kanilang pagsamba ay iisa. 
Silang lahat ay tuwirang tumalima at 
nagpatirapa sa Allah sa kanilang pagdarasal. 


Sadyang iisa ang buod ng turo ng lahat ng 
Propeta sa dahilang iisa ang Allah na 
nagsugo sa kanila. Kung marami man ang 
uri ng pananampalataya sa ngayon, ang mga 
ito ay hindi nagmula sa Allah bagkus 
nagmula sa pagtuturo ng tao. 

Ang pagmamahal at paggalang sa mga 
Propeta ay kailangan sapagka't sila ang 
daan, ang ilaw at ang katotohanan. Ang 
aral o mensahe nilang lahat ay nagmula sa 
Iisang Tagapagsugo - ang Allah. At tiyak 
na makakamtan ng tao ang kaligtasan sa 
Araw ng Paghuhukom kung siya ay tunay 
na sumusunod sa aral o turo ng Propeta. 

5. Paniniwala sa Araw ng Paghuhukom. 

Ang Muslim ay kailangang maniwala sa 
Araw ng Paghuhukom. Ang lahat ng tao ay 
mamamatay na siya namang simula ng 
buhay na walang hanggan: Paraiso o 
Impiyemo. 

Sa Banal na Qur'an (3:185), ang Allah ay 
nagsabi: 

"Ang lahat ng may buhay ay 
makararanas ng kamatayan at sa 
Araw ng Paghuhukom lamang 

kayo 'y gaga-waran ng sapat na 
kabayaran ." 

At sa Araw na yaon, walang sino man ang 
matutulungan ng kanyang kapwa o mahal sa 
buhay. Ang lahat ng tao ay ibabangong 
muli ng Allah at Kanyang hahatulan batay 
sa kanilang gawa. Sinuman ang sumamba 
lamang sa Allah at gumawa ng mabuti ay 
mapupimta sa Paraiso. Nguni't ang sinu- 
mang sumamba sa iba maliban sa Allah ay 
mapupunta sa Impiyemo. 

Dapat lamang maniwala sa Araw ng 
Paghuhukom upang magkaroon ng saysay 
ang buhay ng tao sa mundong ito. Sa batas 
ng tao, marami ang gumagawa ng mabuti 
nguni't hindi nabibigyan ng sapat na gan- 
timpala. At marami din ang gumagawa ng 
masama nguni't hindi nahahatulan o nabi- 
bigyan ng tamang kapamsahan. Subali’t sa 
Araw ng Paghuhukom, ang Allah na Siyang 
Makapangyarihan at Dakilang Hukom ay 

magbibigay ng tama at sapat na gantimpala 
o parusa sa lahat. 

Sa Araw na yaon, doon matatagpuan at 
makakamtan ng lahat ang tunay na kata- 
rungan, at tanging ang Allah lamang ang 
makapagbibigay nito. 

6. Paniniwala sa Itinakdang Tadhana at sa 
Walang Hanggang Kaalaman ng Allah. 

Ang Muslim ay kailangang maniwala na 
ang lahat ng nangyayari ay pinahihintulutan 
ng Allah: mabuti man o masama sa 
paningin ng tao. Walang magaganap sa 
kaharian ng Allah na salungat sa Kanyang 
nais. Siya ay Ang Maalam at Ang 
Maawain, at ano man ang Kanyang naisin 
ay may makahulugang layunin. 

Dapat din siyang maniwala na ano man ang 
kanyang magiging kahihinatnan ay pinahi- 
hintulutan ng Allah. Ang kahihinatnan ng 

tao ay bunga rin ng kanyang gawa sapagka't 
binigyan siya ng Allah ng kalayaan na 
pumili ng mabuti o masama. Anuman ang 
magiging bunga ng kanyang pagpili ay 
itinalaga at pinahihintulutan ng Allah. Ang 
Allah lamang ang tanging nakababatid sa 
kahihinatnan ng lahat ng pagsisikap ng tao. 
Kung ito ay mailalagay ng tao sa kanyang 
puso, tatanggapin niya ng buong pana- 
nampalataya ang lahat ng loobin ng Allah 
kahit ito ay hindi niya maunawaan ng 
ganap. 

Dapat ding paniwalaan ng Muslim na 
bagama't hindi niya nakikita ang Allah, ang 
Allah ay nakikita siya. Batid ng Allah ang 
lahat maging ang nakatago sa puso. 

Bukod sa mga nabanggit na paniniwala ng mga 
Muslim, ang Islam ay mayroon ding limang haligi 
na dapat gampanan o isagawa. Ang paniniwala ay 
hindi sapat. Ang paniniwala na walang gawa ay 
walang buhay o saysay. Sa Islam, ang mga sumu- 

sunod ay nararapat na isagawa ng isang Muslim 
bilang pangunahing daan tungo sa kaligtasan at 
upang matamo ang biyaya ng Allah. 

MGA HALIGL NGISLAM 

1. Ang (Shahadah) pagsaksi na walang tunay 
na diyos na dapat pag-ukulan ng pagsamba 
maliban sa Allah, at si Muhammad $ ang 
huling Sugo at Propeta ng Allah. 

2. Ang (Salaah) pag-aalay ng limang beses na 
pagdarasal sa maghapon bilang pasasalamat 
at pag-alaala sa Allah. 

3. Ang (Zakat) pagbibigay ng itinakdang 
kawanggawa. Ito ay dalawa at kalahati 
(2.5%) sa natitirang kayamanan o salapi na 
naipon sa loob ng isang taon. Ito ay 
ipinamimigay sa mga nangangailangan at 
nararapat makinabang. 

4. Ang (Siyam) pag-aayuno tuwing buwan ng 

Ramadan na isinasagawa ng tanging sa 
Allah lamang upang ipadama ang pagiging 
matapat sa Kanya. 

5. Ang (Hajj) paglalakbay sa Makkah minsan 
sa tanang buhay ng sinumang may tamang 
kaisipan, mabuting kalusugan at may sapat 
na salaping gugugulin sa paglalakbay. 

Ang mga haliging nabanggit ay nararapat pani- 
walaan at gampanan ng taus sa puso bilang pagsa- 
gawa ng pangunahing pagsamba, pagsunod at 
pagtalima sa ipinag-uutos ng Allah. 

Ating mababasa sa Banal na Qur'an (51:56): 

"Nilikha Ko lamang ang Jinn at Tao upang 
sambahin Ako." 

Sa dahilang ang Allah ang nagbigay ng pana- 
nampalatayang Islam, ito ang tanging relihiyon na 
magpapalaya sa tao sa kanyang pagkabilanggo sa 
mga huwad at di maipaliwanag na doktrina. Ang 

mga huwad na doktrina, ay gawa lamang ng tao 
kaya't kailanman ay hindi magiging malaya sa 
pagkakasalungat. 

Ang Islam lamang ang pananampalatayang ipina- 
dala ng Dakilang Lumikha sa sangkatauhan. 

Sa Banal na Qur'an (3:19), ang Allah ay 
nagsabi: 

"Katotohanan, ang pananampalataya sa 
paningin ng Allah ay ang Islam 
(Pagsunod, Pagsuko at Pagtalima sa 
Kanya)." 

Tanging sa Islam lamang matatagpuan ang ganap 
na patnubay na sumasaklaw sa bawa't bahagi o 
aspeto ng buhay. Ang mga alituntunin na dinala 
ng mga Propeta ay binigyang kaganapan ng Allah 
kay Propeta Muhammad^. Kaya naman, ang 
Islam ay nagbibigay ng maliwanag, praktikal at 
ganap na alituntunin na kayang isakatuparan ng tao 
sa kanyang araw-araw na pamumuhay. 

Sa Banal na Qur*an, Ang AUah ay nagsabi 
(5:3): 


"Sa araw na ito ay Aking binigyan ng lubos 
na katuparan ang inyong relihiyon para sa 
inyo, Aking ginawang ganap ang tulong sa 
inyo, at pinili ang Islam bilang inyong 
relihiyon ." 

Nasasaad din sa Banal na Qur'an (3:85): 

"Sinuman ang magnais ng ibang relihiyon 
maliban sa Islam (Pagsunod, Pagsuko at 
Pagtalima sa Allah), kailanma'y hindi ito 
tatanggapin sa kanya." 

Inaanyayahan namin kayo na magpatuloy sa 
pananaliksik sa itinuturo ng Islam nang may bukas 
na kalooban at kaisipan upang makita ang tunay na 
katotohanan. 

Si Propeta Muhammad^ ay nagsabi: 

"Sinumang tumahak sa landas sa 
paghahanap ng kaalaman (sa 
pananampalataya) gagawin ng Allah na 
magaan sa kanya ang landas tungo sa 
Paraiso." 

Alalahanin natin na ang buhay sa mundong ito ay 
panandalian lamang. Ang lahat ay magwawakas at 
ang lahat ng tao ay magbabalik at haharap sa Allah 
upang litisin. 

Ayon sa Banal na Qur'an (2:156): 

". Tunay! Ang Allah ay Siyang 

nagmamay-ari sa amin at tunay, sa Kanya 
kami magbabalik." 

Gayundin ang AUah ay nagsabi (31:34): 

". at hindi nababatid ng sinumang may 

buhay kung ano ang kikitain niya 
kinabukasan. At hindi rin nababatid ng 

sinumang may buhay kung saang lupain 
siya mamamatay. Katotohanan, ang Allah 
ay nakaaalam, nakababatid (ng lahat ng 
bagay)." 

Kaya't kung ang tao ay abala sa mga 
makamundong bagay sapagka’t hangad niyang 
mapaunlad ang kanyang bukas, hindi ba marapat 
na higit niyang bigyan ng pansin at paghandaan 
ang kabilang-buhay? Dapat tandaan, na anumang 
materyal na bagay ang nalikom ng tao, hindi niya 
ito madadala sa kabilang-buhay. Ang tanging 
madadala at makatutulong sa kanya ay ang 
mabubuting gawa at higit sa lahat ang tamang 
pagsamba sa Nag-iisang Tunay na Diyos - ang 
Allah. 

Nawa'y ang maikling mensaheng ito ay 
nakapagbigay linaw sa pangunahing impormasyon 
na dapat malaman tungkol sa Islam. Hangad namin 
na maituwid ang anumang maling haka-haka o 
impormasyon bunga ng patuloy na paninira sa 
Islam magpahanggang sa ngayon. Gayundin, nais 

naming matulungan ang sinumang matapat na 
naghahanap ng tunay na daan tungo sa Paraiso 
upang makamtan ang buhay na walang hanggang 
kaligayahan. (Ameen) 


Para sa karagdagang impormasyon at libreng 
lathalain tungkol sa Islam, mangyaring sumulat o 
makipagkita sa sumusunod na tanggapan o alin- 
mang tanggapang Islamiko na malapit sa inyong 
pook: 


26 



(ISCAG - PhUippines) 

Islamie Studies, CaU & Guidanee-Philippines 
Salitran 1, Damarinas, Cavite 
PhUippines 

Tel: 0063-46-4163371 Fax: 0063-46-4163629 
EmaU: 1SCAG @ cav. pword. net.ph 


ISLAMIC PROPAGATION 
OFFICE IN RABWAH 
P.O.BOX 29465 RIYADH 11457 
TEL 4454900 - 4916065 
FAX 4970126-K.S.A. 

E-mail: Rabwah Office @ yahoo. Com 

